ஆனால், இரண்டு தினங்களாக இரவு உணவு உண்ணும் வேளையில், தன் முகத்தையே குறுகுறுவென பார்த்துக் கொண்டிருந்த கடைகுட்டி மகன், விமலிடம் கலியமூர்த்திக்கு சற்றே சந்தேகம் இருந்தது. விக்ரமும் விமலும் எப்போதுமே கூட்டுக்களவாணிகள் தான். இருவருக்கும் இடையில் 4 வயதே வித்யாசம் என்பதால், அண்ணன் தம்பி என்பதைவிடவும் நண்பர்கள் போலவே பேசிப் பழகுவர். ரேச்சலைப் பற்றி விமலுக்கு கண்டிப்பாகத் தெரிந்திருக்கும். “டாட்ட மட்டும் சொல்லிடலாம் விக்கி” என விக்ரமிற்கு விமல் யோசனை சொல்லியிருக்கவும் வாய்ப்புள்ளது.